《夜窗书怀》
宋代·陈著

夜深万籁平，危坐弗闭户。
不著沈麝香。一空清似许。
竹凉露易沈，鲜鲜正亭午。
弹琴大小声，鬼语杂风雨。
琴罢复长吟，吟罢复起舞。
人生三万日，胡可弱不武。
越石勇著鞭，相如志题柱。
惟患不自立，彼于我非愈。
青萍已出匣，抚视气如虎。
生侯死庙食，可以噬而取。
安能久居此，镫花甘自苦。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。